A finales de la segunda década del sieglu empieza a escribir la so amplia obra poética n'asturiano. A lo primero son poemes nos qu'evoca con señaldá'l so Cadavéu llonxanu y la so tierra asturiana dende la distancia de los sos viaxes per Europa. Cuando vuelve a primeros de  los años venti al so llugar paez escribir yá con una clara intención de revitalizar al través del cultivu lliterariu la escuaxaringada llingua materna asturiana y a interesase pol so estudiu filolóxicu. Los principales estudiosos que s'ocuparon de la so obra, sobremanera Antón García (1993) vieron nes intenciones lliteraries y filolóxiques del Padre Galo el guañu d'un pensamientu pre-nacionalista, asemeyáu al que presidió les renacencies culturales d'otres comunidaes del Estáu como Cataluña, Galicia o el País  Vascu. La mayoría de los sos poemes patrióticos habíen tener una llectura, a xuiciu d'estos estudiosos, en clave de reivindicación nacionalitaria. Nellos, Fernán Coronas, paez xuntar el despertar d'Asturies ("Asturias ta n'ayén", "La mio Asturias pigarzona", "Desiesta Asturias" escribe nos sos versos) a la revitalización de la so llingua ("nesa llume toda Asturias ande", escribe nel so famosu poema "In luce tua ambulabunt", "Asturias de nuovu pur ti defendida / Recobre nun verbu la lhingua squeicida /  Y'anicie outra erada de soles", nel so poema "A la Spada   Xaciente de don Playu". Otra preba d'esta voluntá revitalizadora de la propia llingua taría na   preocupación por ufiertar soluciones ortográfiques y llingüístiques normalizadores y superadores de   diferencies dialectales. Siacasu, la importancia de la obra  poética del Padre Galo, nun ta nestos ámbitos estralliterarios namás; los sos versos amuesen una voz poética de fonda personalidá lírica y gran calidá estética, que lu asitien por derechu propiu, nel sitiu del primer poeta contemporaniu en llingua asturiana y un espeyu onde se miraron bona parte de los lliteratos del Surdimientu.